Osobitná časť 

K Čl. I

K bodu 1
V súvislosti so zavedením možnosti vedenia účtov majiteľov zaknihovaných podielových listov správcovskou spoločnosťou v rámci samostatnej evidencie zaknihovaných podielových listov (§ 40a a nasl.) je potrebné doplniť príslušnú činnosť medzi činnosti súvisiace so spravovaním podielových fondov.

K bodu 2
Odstránením obmedzenia, ktorým sa správcovskej spoločnosti zakazovalo vydávať iné druhy cenných papierov ako vlastné akcie a podielové listy sa zjednocuje úprava s úpravou platnou pre iné finančné inštitúcie, kde napríklad zákon o bankách alebo zákon o cenných papieroch obmedzuje banky a obchodníkov s cennými papiermi len pokiaľ ide o podobu a formu akcií tvoriacich ich základné imanie (musia byť zaknihované a na meno).

K bodu 3
	Zákon definuje podielový fond ako spoločný majetok podielnikov, zhromaždený správcovskou spoločnosťou. Podielový fond nemá právnu subjektivitu a je spravovaný správcovskou spoločnosťou. Majetok zhromaždený v podielovom fonde nie je súčasťou majetku správcovskej spoločnosti. Z tohto dôvodu je potrebné riešiť situácie keď osobitný právny predpis alebo právny úkon (napríklad zápis do katastra nehnuteľností v prípade špeciálnych podielových fondov nehnuteľností)  vyžadujú údaj o osobe vlastníka. V takom prípade sa nahradia údaje o všetkých podielnikoch názvom podielového fondu a údajmi o správcovskej spoločnosti, ktorá spravuje tento podielový fond. Podľa tohto znenia bude správcovská spoločnosť spravujúca špeciálny podielový fond nehnuteľností podávať v prospech alebo na ťarchu majetku v špeciálnom podielovom fonde nehnuteľností návrhy na zápisy vlastníckych a iných vecných práv do katastra nehnuteľností, pričom údaje o podielnikoch v katastri nehnuteľností sa nahradia názvom špeciálneho podielového fondu nehnuteľností a údajmi o správcovskej spoločnosti, ktorá spravuje tento špeciálny podielový fond nehnuteľností. 
Znenie tohto odseku sa neviaže iba na použitie vo vzťahu zákona o kolektívnom investovaní a zákona č. 162/1995 Z. z. o katastri nehnuteľností a o zápise vlastníckych a iných práv  k nehnuteľnostiam (katastrálny zákon) v znení neskorších predpisov ale aj na vzťahy k iným právnym predpisom kde vzniká potreba uvádzať údaje o osobe vlastníka.  

K bodom 4 a 6
Sprehľadňuje sa úprava odbornej spôsobilosti, najmä sa zosúlaďuje znenie § 6 ods. 2 písm. d) a § 6 ods. 3 písm. e) s definíciou odbornej spôsobilosti (§ 6 ods. 8), ktorá sa vzťahuje aj na zamestnancov zodpovedných za odborné činnosti.

K bodu 5 
K udeleniu povolenia na vznik a činnosť správcovskej spoločnosti musí byť preukázané splnenie obdobných podmienok ako preukazuje obchodník s cennými papiermi podľa zákona o cenných papieroch na poskytovanie rovnakých investičných služieb.

K bodu 7
	Novela spresňuje povinnosť správcovskej spoločnosti, ktorej bolo udelené povolenie na vykonávanie ďalších činností podľa § 3 ods. 3 dodržiavať primeranosť vlastných zdrojov ako preukazuje obchodník s cennými papiermi.

K bodu 8
Medzi náležitosti, ktoré je správcovská spoločnosť povinná upraviť v stanovách sa dopĺňajú aj vzťahy a spolupráca k zamestnancom zodpovedných za odborné činnosti.

K bodu 9
	Ide o zosúladenie lehôt archivovania dokumentov stanovených rôznymi právnymi predpismi pre rôzne činnosti. Desať ročnú lehotu pre archivovanie obchodnej dokumentácie pre podielový fond je dostatočná. Súčasná právna úprava pri podielových fondoch, ktoré vznikli na dobu neurčitú, požaduje archivovanie dokumentácie rovnako na dobu neurčitú, čo je nákladné a neefektívne pre správcovské spoločnosti.

K bodu 10
	Správcovská spoločnosť nesmie do majetku v podielovom fonde nadobúdať cenné papiere, ktoré vydala okrem podielových listov podielových fondov, ktoré spravuje.

K bodom 11 a 12
	Väčšina správcovských spoločností na Slovensku je dcérou bánk, ktoré nominujú zástupcov zo svojho top manažmentu do dozorných rád správcovských spoločností, ktoré sú len kontrolným, nie exekutívnym, orgánom správcovskej spoločnosti, prostredníctvom ktorého materská banka zabezpečuje výlučne kontrolu v dcérskej spoločnosti. Pôvodné znenie úplne obmedzuje obchodovanie v takýchto prípadoch medzi materskou bankou a správcovskou spoločnosťou, pričom vzhľadom na existenciu kontrolného mechanizmu pri obchodoch medzi správcovskou spoločnosťou a jej akcionárom prostredníctvom predchádzajúceho súhlasu NBS, je toto absolútne obmedzenie nadbytočné. V prípade úpravy v bode 12 novely zákona ide o kvantifikáciu časti majetku na obchodných spoločnostiach, s ktorými správcovská spoločnosť nesmie obchodovať. Väčšina účastníkov na kapitálových a finančných trhoch sú akciové spoločnosti, ktorých akcie sú obchodované na finančnom trhu. Ak by podiel na majetku takýchto spoločnosti nebol kvantifikovaný, aj vlastníctvo len 1 akcie by správcovskú spoločnosť diskvalifikovalo na obchodovanie s takýmto obchodným partnerom, hoci podiel člena predstavenstva, dozornej rady, prokuristu alebo zamestnanca správcovskej spoločnosti mu neumožňuje reálne vykonávať vplyv na riadení obchodného partnera a už vôbec nie na vykonávaní obchodov na finančnom a kapitálovom trhu. Kvanitikovanie tohto podielu je bežné aj v krajinách EÚ, napríklad v Rakúsku.

K bodu 13
	Obmedzenia pre správcovskú spoločnosť pri nadobúdaní a predávaní majetku z podielového fondu, ktorý spravuje by sa nemali vzťahovať na anonymné obchody. 

K bodu 14
	Za vynaloženie odbornej starostlivosti podľa § 20 ods. 2 sa bude považovať splnenie podmienok podľa § 20 ods. 3 písm. g), h), i).

K bodu 15
	V súvislosti so spresnením anonymných obchodov v § 16 ods. 3 sa vypúšťa ich terajšia definícia v § 20 ods. 5.

K bodu 16
V súvislosti so zavedením špeciálnych podielových fondov nehnuteľností je potrebné riešiť aj úpravu poplatkov za správu tohto typu podielového fondu. Medzi odpočítateľné položky, ktoré sa nezahŕňajú do odplaty za správu je potrebné zahrnúť aj poplatky realitným kanceláriám, správne poplatky katastru nehnuteľností, náklady na odmeňovanie znalcov a poistenie nehnuteľností.

K bodu 17
Upresňujú sa ustanovenia o tzv. európskom pase v prípade zahraničnej správcovskej spoločnosti, ak bude vykonávať distribúciu podielových listov  európskeho fondu na území Slovenskej republiky prostredníctvom inej osoby. V takom prípade nebude mať  zahraničná správcovská spoločnosť oznamovaciu (notifikačnú) povinnosť voči orgánu dohľadu, ak bude v Slovenskej republike vykonávať distribúciu podielových listov  európskeho fondu na území prostredníctvom inej osoby, napríklad prostredníctvom obchodníka s cennými papiermi, banky alebo  inej správcovskej spoločnosti. Uvedená úprava vychádza z odporúčania Výboru európskych regulátorov (CESR) k aplikácii čl. 6b ods. 5 smernice č.85/611/ES UCITS.

K bodu 18
Upresňujú sa obsahové náležitosti štatútu.

K bodom 19 až 22
	V súvislosti s navrhovanou úpravou samostatnej evidencie zaknihovaných podielových listov otvoreného podielového fondu (§ 40a a nasl.) sa zavádza možnosť vedenia časti evidencie zaknihovaných podielových listov aj správcovskou spoločnosťou. Súčasne sa upresňujú podmienky vedenia samostatnej evidencie zaknihovaných podielových listov odkazmi na príslušné ustanovenia zákona o cenných papieroch.

K bodu 23
Vzhľadom na skutočnosť, že po navrhovanej zmene budú v samostatnej evidencii zaknihovaných podielových listov v prípade podielových listov na meno obsiahnuté aj údaje, ktoré sú obsahom zoznamu podielnikov, tento zoznam môže byť nahradený samostatnou evidenciou zaknihovaných podielových listov. Správcovské spoločnosti tak budú oslobodené od povinnosti viesť dva obsahovo sa prekrývajúce záznamy. Údaje o majiteľoch podielových listov v samostatnej evidencii bude správcovská spoločnosť povinná zálohovať (technicky odzrkadľovať údaje) aj u depozitára.

K bodu 24
Upresňujú sa náležitosti zoznamu podielnikov. Zvýrazňuje sa skutočnosť vyplývajúca zo zákona o cenných papieroch, že náležitosťou zaknihovaného podielového listu nie je číselné označenie a umožňuje sa kumulatívne uvádzanie údajov o podielových listov v majetku jedného podielnika tak, aby nebolo nutné uvádzať v zozname údaje o podielnikovi pri každom jednotlivom podielovom liste.
Z dôvodu zosúladenia náležitostí podielového listu a údajov v zozname podielnikov sa medzi náležitosti tohto majetkového druhu cenného papiera dopĺňa jeho číselné označenie (ak ide o listinnú podobu) a upresňuje údaj o vydaní podielového listu, ktorý by sa mal vzťahovať na celú emisiu a nie na konkrétny kus cenného papiera. Uvedenými zmenami sa zosúlaďuje úprava náležitostí majetkových druhov cenných papierov - podielových listov a akcií.

K bodu 25
Doplnením odseku 12 do § 40 sa rieši problém vznikajúci z dôvodu absencie zákonom stanovených podmienok výmeny jedného podielového listu za viac podielových listov s iným počtom podielov. Navrhovaná úprava sa uplatní napríklad v prípade podielových listov s vysokými počtami podielov, kde bude možné uspokojiť požiadavky podielnikov na vyplatenie len časti podielov, na ktoré znie  podielový list.

K bodu 26
§ 40a Ustanovujú sa podrobnosti vedenia samostatnej evidencie zaknihovaných podielových listov otvorených podielových fondov, ktorá je alternatívou k evidencii vedenej centrálnym depozitárom podľa zákona č.566/2001 Z. z. o cenných papieroch.  Na rozdiel od doterajšej úpravy, keď celá alternatívna evidencia zaknihovaných podielových listov bola  zverená depozitárovi (vedenie majetkových účtov aj registra emitenta), navrhuje sa oddeliť vedenie registra emitenta od vedenia majetkových účtov. Správcovská spoločnosť bude viesť majetkové účty podielnikov, t.j. bude plniť obdobnú úlohu ako členovia  centrálneho depozitára v prípade základnej evidencie podľa  zákona o cenných papieroch. Na depozitárovi zostane vedenie registrov emitenta a registra záložných práv pre príslušné emisie zaknihovaných podielových listov.  Obsahové náležitosti registra emitenta a účtu majiteľa, spôsob ich zakladania a vedenia v prípade samostatnej evidencie sú obdobné ako v prípade základnej evidencie podľa  zákona o cenných papieroch.

§ 40b Depozitár a správcovská spoločnosť sú povinní upraviť spôsob a postup pri vykonávaní činností spojených s vedením samostatnej evidencie  v spoločnom prevádzkovom poriadku, ktorý je pre neho a pre subjekty využívajúce ich služby záväzný. Spoločný prevádzkový poriadok nadobúda účinnosť až schválením Národnou bankou Slovenska. Zároveň sa stanovuje povinnosť sprístupniť spoločný prevádzkový poriadok verejnosti a určujú sa subjekty pre ktoré je záväzný.
§ 40c  Vzhľadom na špecifický charakter podielových listov otvorených podielových fondov ako cenných papierov neobchodovaných na sekundárnom trhu (§ 57 ods. 2 písm. g)), nie je pri zmene ich podoby z listinnej na zaknihovanú v samostatnej evidencii potrebné použiť komplikovaný postup podľa zákona o cenných papieroch.  V záujme komfortu pre podielnikov sa preto upúšťa od povinnosti vrátenia menených listinných podielových listov a zmena podoby sa uskutoční ku dňu registrácie emisie v samostatnej evidencii, pričom dňom  tejto registrácie listinný podielový list zaniká s výnimkou listinných podielových listov, u ktorých bola podaná žiadosť o vyplatenie a ktoré neboli vyplatené. V záujme ochrany podielnikov pred vznikom nákladov spojených so zmenou podoby podielových listov správcovská spoločnosť nie je oprávnená účtovať podielnikovi poplatok spojený s vyplatením podielového listu v lehote od zverejnenia rozhodnutia o zmene podoby  do vykonania príslušnej registrácie v samostatnej evidencii.
K bodu 27
Ustanovuje sa možnosť alternatívneho spôsobu výpočtu poplatku za vydanie podielového listu (vstupný poplatok) ako percentuálny podiel  z investovanej sumy.  Rieši sa tým komplikovaný postup výpočtu poplatku v prípade ak podielnik kupuje podielové listy za  určitú sumu, pričom ku dňu poukázania peňažných prostriedkov ešte nepozná presný počet nakúpených podielových listov. Uvedený postup pri nákupe podielových listov pred nákupom pevne stanoveného počtu podielov je uprednostňovaný väčšinou podielnikov a správcovských spoločností.

K bodu 28
Zmena vyvolaná novou úpravou samostatnej evidencie zaknihovaných podielových listov a s tým spojeným novým pomenovaním účtov majiteľa v tejto evidencii.

K bodu 29
V súlade s bodmi 2.1. Odporúčania Komisie EÚ č. 2004/383/ES sa navrhuje v záujme ochrany podielnikov sprísniť pravidlá pri investovaní majetku v podielovom fonde tak, aby celkové riziko (overall risk exposure) spojené s investovaním majetku v podielovom fonde neprekračovalo 200 % čistej hodnoty majetku v podielovom fonde. Väčšina ustanovení uvedeného odporúčania EK už bola prevzatá zákonom č. 635/2004 Z. z., ktorým sa novelizoval zákon o kolektívnom investovaní s účinnosťou od 1.1.2005 a vyhláškou MF SR č. 594/2004 Z. z. z 12. októbra 2004 o používaní techník a nástrojov efektívneho riadenia investícií majetku v podielovom fonde a o majetkovej angažovanosti.

K bodu 30
Ruší sa povinnosť správcovskej spoločnosti  získať predchádzajúci súhlas depozitára na používanie techník a nástrojov efektívneho riadenia investícii majetku v otvorenom podielovom fonde (najmä  derivátov). Úprava uvedenej problematiky v štatúte, t.j. schválenie Národnou bankou Slovenska a ex-post kontrola depozitára (§83) sú postačujúce. Predchádzajúci súhlas depozitára nevyžaduje ani smernica č.85/611/ES UCITS. 

K bodu 31
Fakultatívna možnosť NBS odňať povolenie na vytvorenie otvoreného podielového fondu sa mení na povinnosť odňať povolenie na vytvorenie otvoreného podielového fondu.

K bodu 32
Upresňujú sa podmienky predchádzania konfliktu záujmu pri obchodovaní správcovskej spoločnosti s jej akcionármi. Predchádzajúci súhlas Národnej banky Slovenska na obchodovanie s akcionárom správcovskej spoločnosti pri správe portfólia podielového fondu by nemal byť potrebný v prípade hlavnej investičnej služby - upisovania nových emisií a v prípade  anonymných obchodov. Po nadobudnutí účinnosti novely zákona o cenných papieroch zákonom č.635/2004 Z. z., ktorým sa do právneho poriadku SR implementovala smernica č.2003/6/ES o  obchodovaní   s využitím dôverných informácií a o manipulácii s trhom (zneužívanie trhu -  MAD), by uvedené výnimky nemali ohroziť záujmy podielnikov.

K bodom 33 až 36
Upravujú sa postupy konania pri udeľovaní predchádzajúcich súhlasov v súvislosti s vedením samostatnej evidencie zaknihovaných podielových listov. Zmeny vyplývajú najmä zo skutočnosti, že na vedení samostatnej evidencie sa bude podieľať aj správcovská spoločnosť. V záujme právnej istoty podielnikov v prípade zmeny spravujúcej správcovskej spoločnosti je potrebné upresniť postup ak zaknihované podielové listy podielového fondu, ktorého správa sa prevádza sú evidované v samostatnej evidencii. Ak správcovská spoločnosť, na ktorú sa má previesť správa podielového fondu  nevedie samostatnú evidenciu pre ňou spravované fondy alebo nezískala na túto činnosť súhlas Národnej banky Slovenska, nie je možné vykonať prevod správy.

K bodu 37
	Ustanovujú sa náležitosti rozhodnutia na vedenie samostatnej evidencie správcovskou spoločnosťou a depozitárom.

K bodom 38, 39 a 41
	Zmeny legislatívno – technického charakteru.

K bodu 40
	Odlišne od doterajšej úpravy sa stanovuje účinnosť rozhodnutia o premene uzavretého podielového fondu na otvorený podielový fond.

K bodom 42 až 46
	K doteraz existujúcim typom špeciálnych podielových fondov sa pridáva ďalší typ špeciálneho podielového fondu – špeciálny podielový fond nehnuteľností. Na základe fungovania obdobných druhov fondov  na vyspelých kapitálových trhoch si jeho zavedenie vyžiadali požiadavky správcovských spoločností a investorov.

Vzhľadom na pravidlá obmedzenia a rozloženia rizika pre špeciálny podielový fond nehnuteľností je potrebné zákonom stanoviť obmedzenie pre vstupné investície do tohto typu fondu v záujme ochrany podielnikov s nevhodným rizikovým profilom alebo investičným horizontom nezodpovedajúcim parametrom uvedeného typu fondov. Preto jeden investor môže nadobudnúť podielové listy len za aktuálnu cenu prevyšujúcu 3 000 EUR alebo aby počiatočná hodnota jedného podielu  musí byť najmenej 3 000 EUR. Uvedená hranica by v podmienkach SR mala znamenať rozlíšenie medzi bežným reatailovým investorom a typickým investorom, pre ktorého  je určený takýto typ investícií.

 Vzhľadom na investičný horizont investícií do nehnuteľností sa na špeciálny podielový fond nehnuteľností  nevzťahujú obmedzenia aplikovateľné  pre ostatné špeciálne podielové fondy,  ktoré sa týkajú dĺžky doby na ktorú môže byť špeciálny fond vytvorený (na dobu určitú) a jeho formy (otvorený alebo uzavretý fond). Doterajšie typy špeciálnych podielových fondov (rizikový a diverzifikovaný) mohli byť vytvorené len na dobu určitú a ako otvorené podielové fondy.  Špeciálny podielový fond nehnuteľností môže byť vytvorený aj na dobu neurčitú a možno ho vytvoriť aj ako uzavretý podielový fond. Preto je potrebné v tomto zmysle upraviť aj všeobecnú definíciu špeciálneho podielového fondu vypustením slova „otvorený“.

K bodom 47 až 49
Ustanovuje sa, ktoré časti všeobecnej úpravy podielových fondov sú aplikovateľné aj na špeciálne podielové fondy nehnuteľností. Vzhľadom na rozsah povolených investícií  špecifická úprava tohto typu podielových fondov musí zohľadňovať najmä  potrebu odchylnej úpravy limitov obmedzenia a rozloženia rizika pri nakladaní s nehnuteľnosťami (§ 73a a nasl.)  oproti úprave limitov platných pre bežné investície do cenných papierov a nástrojov peňažného trhu. V prípade rizikových špeciálnych podielových fondov sa zvyšuje limit investícií do nástrojov rizikového kapitálu (najmä do nových emisií cenných papierov) z 10% na 25% (§ 73 ods. 7) čím sa vytvárajú podmienky na sprístupnenie zdrojov z kolektívneho investovania pre širší okruh emitentov. Dôvodom odchylnej úpravy lehoty (§ 71 ods. 1) na vyplatenie podielového listu v prípade otvoreného špeciálneho podielového fondu nehnuteľností je dlhší investičný horizont investícií do nehnuteľností a nižšia likvidita trhu z nehnuteľnosťami.

K bodu 50
§ 73a Majetok v špeciálnom podielovom fonde nehnuteľností možno investovať predovšetkým do nehnuteľností a jednak do majetkových účastí v realitných spoločnostiach. Do majetku v špeciálnom podielovom fonde nehnuteľností možno nadobúdať iba nehnuteľnosti s ktorými sa bežne obchoduje a ktoré sú oceniteľné výnosovou metódou (sú spôsobilé pri bežnom hospodárení prinášať pravidelný a dlhodobý výnos) alebo sú spôsobilé priniesť zisk z predaja.
V odseku 4 sú stanovené podmienky za ktorých možno nadobúdať do majetku v špeciálnom podielovom fonde nehnuteľností nehnuteľnosti nachádzajúce sa v zahraničí.

Odsekom 5 sa ustanovuje tzv. podmienka likvidity ako minimálna hodnotu likvidných aktív (cenných papierov, nástrojov peňažného trhu a peňažných prostriedkov) v majetku v špeciálnom podielovom fonde nehnuteľností.

§ 73b  K majetku v špeciálnom podielovom fonde nehnuteľností možno zriadiť záložné právo alebo vecné bremeno alebo užívacie právo tretej osoby, rovnako ako je možné do majetku v špeciálnom podielovom fonde nehnuteľností nadobúdať nehnuteľnosti ku ktorým už bolo zriadené záložné právo alebo nehnuteľnosti, ktorá už sú zaťažené vecným bremenom alebo užívacím právom tretej osoby za podmienok stanovených v odsekoch 2 a 3. Po rozbehnutí tohto druhu investovania sa dá očakávať, že významnú časť investícií budú tvoriť práve investície do bytov, preto je potrebné zakotviť odkaz na zákon č.182/1993 Z. z. o vlastníctve bytov a nebytových priestorov v znení neskorších predpisov, ktorým sa budú musieť výlučne riadiť správcovské spoločnosti spravujúce špeciálne podielové fondy nehnuteľností.

§ 73c  Ustanovujú sa investičné limity a obmedzenia pre nadobúdanie alebo prekročenie hodnoty nehnuteľností v majetku v špeciálnom podielovom fonde nehnuteľností s tým, že podľa odseku 4 sa tieto obmedzenia nepoužijú na obdobie prvých troch rokov od nadobudnutia právoplatnosti rozhodnutia o udelení povolenia na vytvorenie špeciálneho podielového fondu nehnuteľností (okrem limitu podľa odseku 2, ktorý musí byť splnený stále). Po dobu troch rokov alebo ešte kratšiu dobu (ak je uvedená v štatúte) nie je správcovská spoločnosť povinná vyplácať podielové listy špeciálneho podielového fondu nehnuteľností. Dôvodom pre túto úpravu je potreba určitého časového priestoru pre vytvorenie primeraného majetkového portfólia a jeho zosúladenie s limitmi a obmedzeniami pre majetok v špeciálnom podielovom fonde nehnuteľností.

§ 73d   Odsek 1 umožňuje správcovskej spoločnosti spravujúcej špeciálny podielový fond nehnuteľností odchýliť sa pri nadobúdaní alebo predaji nehnuteľností od znaleckého posudku na túto nehnuteľnosť len s predchádzajúcim súhlasom depozitára a vo vymedzenom rozsahu (najviac do 5%). Súhlas depozitára je viazaný na preukázanie ekonomického odôvodnenia takého nadobudnutia alebo predaja nehnuteľnosti.

Zákon ustanovuje správcovskej spoločnosti povinnosť predchádzať konfliktom záujmov medzi taxatívne vymedzenými osobami (§ 12 a nasl.). Zámerom ustanovenia odseku 2 je predísť uprednostňovaniu záujmov  správcovskej spoločnosti spravujúcej špeciálny podielový fond nehnuteľností a depozitára na úkor podielnikov tohto podielového fondu zákazom obchodných operácií medzi správcovskou spoločnosťou a depozitárom na jednej strane a portfóliom špeciálneho podielového fondu nehnuteľností.
	Podľa odseku 3 sa vyžaduje súhlas depozitára k nadobudnutiu alebo predaju nehnuteľnosti v majetku v špeciálnom podielovom fonde nehnuteľností. Podmienkou pre zapísanie akéhokoľvek práva k nehnuteľnosti, ktoré sa podľa  zákona č. 162/1995 Z. z. o katastri nehnuteľností a o zápise vlastníckych a iných práv  k nehnuteľnostiam (katastrálny zákon) v znení neskorších predpisov zapisuje do katastra nehnuteľností je súhlas depozitára. To platí rovnako aj pre nehnuteľností nachádzajúce sa v zahraničí.

§ 73e  Umožňuje sa investovať majetok v špeciálnom podielovom fonde nehnuteľností do nadobúdania účasti v realitnej spoločnosti, ktorou sa na účely zákona o kolektívnom investovaní rozumie obchodná spoločnosť vo forme akciovej spoločnosti v s vymedzeným predmetom podnikania v oblasti nehnuteľností, vrátane ich výstavby a rekonštrukcie. Realitná spoločnosť je vymedzená užšie ako spoločnosti, ktoré v súčasnosti pôsobia na trhu s nehnuteľnosťami (realitné kancelárie).

§ 73f  Správcovská spoločnosť spravujúca špeciálny podielový fond nehnuteľností môže do majetku v špeciálnom podielovom fonde nehnuteľností nadobudnúť účasť len v takej realitnej spoločnosti, ktorá spĺňa vymedzené podmienky. V odseku 4 je pre správcovskú spoločnosť spravujúcu špeciálny podielový fond nehnuteľností stanovený investičný limit 30% z hodnoty majetku v špeciálnom podielovom fonde nehnuteľností pre investovanie do jednej realitnej spoločnosti. Odsek 7 stanovuje podmienku súhlasu depozitára pre nadobúdanie alebo zrušenie účasti v realitnej spoločnosti.

§ 73g  Ustanovujú sa  požiadavky na spôsob ocenenia nehnuteľností, obsah znaleckého posudku ako aj na osoby, ktoré môžu túto činnosť vykonávať. Tieto požiadavky zohľadňujú špecifický charakter nehnuteľností ako investícií. V záujme čo najobjektívnejšieho ocenenia  nehnuteľností pri ich nadobudnutí  alebo predaji z majetku v špeciálnom podielovom fonde nehnuteľností musí byť nehnuteľnosť ocenená dvoma znaleckými posudkami vypracovanými dvoma navzájom nezávislými znalcami. 

§ 73h  Zákon rozlišuje oceňovanie nehnuteľnosti pri jej nadobudnutí do majetku v špeciálnom podielovom fonde nehnuteľností alebo jej predaji z majetku v špeciálnom podielovom fonde nehnuteľností (73g) a sledovanie a stanovovanie hodnoty nehnuteľnosti počas doby, kedy je nehnuteľnosť v majetku v špeciálnom podielovom fonde nehnuteľností (73h). 

§ 73i  Určujú sa kritériá, z ktorých  vychádzajú nezávislí znalci pri sledovaní hodnoty majetku v špeciálnom podielovom fonde nehnuteľností, ako aj právo nezávislých znalcov doporučiť v odôvodnených prípadoch správcovskej spoločnosti spravujúcej špeciálny podielový fond nehnuteľností zabezpečenie ocenenia nehnuteľností jedným nezávislým znalcom. Odsekom 4 sa rozširuje obsah polročnej a ročnej správy špeciálneho podielového fondu nehnuteľností o informácie o aktuálnej hodnote nehnuteľností v prípade špeciálneho podielového fondu nehnuteľností.

§ 73j Stanovujú sa pravidlá obozretnosti a limity pre prijímanie úverov a pôžičiek a  poskytovanie pôžičiek z majetku v špeciálnom podielovom fonde nehnuteľností ako aj prijímanie úverov a pôžičiek a  poskytovanie pôžičiek realitnou spoločnosťou.

K bodu 51
Zmena legislatívno – technického charakteru.

K bodu 52
	K žiadosti zahraničnej investičnej spoločnosti na verejnú ponuku ňou vydávaných cenných papierov na území Slovenskej republiky sa dopĺňa nová podmienka, ktorou je výpis z registra v ktorom je spoločnosť zapísaná.

K bodu 53
V záujme zabezpečenia rovnakých podmienok pre pôsobenie tuzemských a zahraničných subjektov kolektívneho investovania pri poskytovaní požadovaných informácií a správ investorom sa ustanovuje povinnosť zahraničných subjektov kolektívneho investovania dodržiavať pravidlá distribúcie týchto informácií a správ najmenej v rozsahu platné pre tuzemské subjekty. Doterajšie znenie umožňovalo zahraničnému fondu zverejňovať informácie spôsobom podľa štandardov štátu, kde má sídlo. Navrhovanou úpravou sa predchádza možnému poškodeniu investorov v SR a zneužívaniu nižšieho stupňa regulácie kolektívneho investovania v nečlenských štátoch EÚ zahraničnými fondmi ako konkurenčnej výhody na úkor tuzemských fondov, na ktoré sa vzťahujú prísnejšie pravidlá podľa štandardov EÚ.

K bodu 54
	Odmeny vyplácané znalcom za oceňovanie nehnuteľností, ktoré zadal depozitár nebudú zahrnuté v odplate za výkon činnosti depozitára podľa depozitárskej zmluvy.

K bodu 55
Zmena vyvolaná zavedením samostatnej evidencie zaknihovaných podielových listov. Činnosti spojené s vedením registra emitenta podielových listov je potrebné doplniť medzi taxatívne vymenované činnosti, ktoré depozitár vykonáva pre správcovskú spoločnosť podľa § 83.

K bodu 56
	Vypúšťa sa ustanovenie o nakladaní s majetkom v podielovom fonde len prostredníctvom pokynov depozitárovi alebo so súhlasom depozitára.

K bodu 57
	Povinnosť výrazného upozornenia na to, že hodnota investície sa môže aj znižovať a nie je zaručená návratnosť pôvodne investovanej sumy a, že s investíciou do podielového fondu je spojené aj riziko sa rozširuje aj na zahraničné subjekty kolektívneho investovania, správcovské spoločnosti a všeobecne investovania do podielových fondov.

K bodu 58
V záujme dosiahnutia požadovaného cieľa – informovanie investorov, nie je rozhodujúci úzko špecializovaný charakter periodickej tlače (periodiká uverejňujúce burzové správy) ale možnosť sprístupnenia informácie čo najširšiemu okruhu osôb. Preto by zverejňovanie predajných prospektov, zjednodušených  predajných prospektov a ďalších dokumentov týkajúcich sa podielových fondov malo byť možné aj v bežnej tlači s celoštátnou pôsobnosťou.

K bodu 59
	Zmena legislatívno-technického charakteru.

K bodu 60
Vláda SR na svojom rokovaní dňa 26.01.2005 schválila materiál Ministerstva spravodlivosti SR „Návrh opatrení na zefektívnenie zverejňovanie údajov v Obchodnom vestníku“ ako uznesenie č. 76/2005. V tejto súvislosti sa navrhuje doplnenie  povinnosti zverejňovania ročných a polročných správ o hospodárení s majetkom v podielových fondoch v Obchodnom vestníku. Navrhovanou zmenou v § 78 sa táto povinnosť bude vzťahovať aj na zahraničné subjekty kolektívneho investovania.

K bodom 61 a 62
Zavedenie špeciálneho podielového fondu nehnuteľností si vyžiadalo doplnenie tohto typu podielového fondu k už existujúcim podielovým fondom na ktoré sa vzťahuje povinnosť správcovskej spoločnosti vypočítavať a zverejňovať aktuálnu cenu podielu a čistú hodnotu majetku. Zároveň sa stanovuje povinnosť správcovskej spoločnosti zasielať údaje o ocenení majetku Národnej banke Slovenska bezodkladne po skončení príslušného kalendárneho mesiaca.

K bodu 63
	Určuje povinnosť správcovskej spoločnosti predkladať priebežnú účtovnú závierku aj za podielové fondy, ktoré spravuje.

K bodu 64
	Určuje povinnosť správcovskej spoločnosti zasielať bez zbytočného odkladu Národnej banke Slovenska všetky zverejňované údaje v písomnej alebo v elektronickej podobe.

K bod 65 
Legislatívno – technická úprava.

K bodu 66
Legislatívno – technická úprava vyžiadaná potrebou odstránenia zrejmej nepresnosti. Podmienka primeranosti vlastných zdrojov je stanovená v § 18 ods. 2.

K bodu 67
	Medzi úkony, ktoré budú bez predchádzajúceho súhlasu Národnej banky Slovenska neplatné sa dopĺňajú úkony vyžadované podľa § 73b a § 73d.

K bodom 68 a 69
Splnomocňovacie ustanovenie pre Národnú banku Slovenska na vydanie všeobecne záväzného právneho predpisu.

K bodu 70
	Zmeny zavádzané týmto zákonom si vyžadujú časový priestor pre uvedenie do praxe.

K bodu 71 
	Legislatívno – technická úprava vyžiadaná potrebou odstránenia zrejmej nepresnosti. 

K bodu 72
Úprava náležitostí zjednodušeného predajného prospektu. Uvedená položka – vyhlásenie predstavenstva nie je vyžadovaná smernicou UCITS, podľa ktorej formát zjednodušeného predajného prospektu by mal byť rovnaký v celej EÚ.

K bodu 73
Zosúlaďujú sa pojmy v prílohe č. 4 - správa o hospodárení s majetkom v podielovom fonde so zákonom č.431/2002 Z.z. o účtovníctve.

K bodu 74
Rozširujú sa náležitosti správy o hospodárení s majetkom v podielovom fonde vzhľadom na potrebu poskytnutia špecifických informácií v prípade špeciálneho podielového fondu nehnuteľností.

K bodu 75
Zosúlaďujú sa pojmy v prílohe č. 5 - správa o hospodárení s majetkom v podielovom fonde so zákonom č.431/2002 Z.z. o účtovníctve.

K Čl. II

K bodom 1 a 2
Za dôveryhodnú osobu sa považuje aj fyzická osoba, ktorá pôsobila vo funkcii uvedenej v § 55 ods. 2 písm. d) zákona o cenných papieroch v doplnkovej dôchodkovej poisťovni, ktorá vstúpi do likvidácie podľa §  85 zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov. 

Doplnková dôchodková spoločnosť, ktorá bude vykonávať činnosť podľa zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov, je novou inštitúciou, ktorá bude pôsobiť na finančnom trhu. V rámci reformy dôchodkového systému vzniknú tieto inštitúcie transformáciou doplnkových dôchodkových poisťovní. Keďže budú patriť medzi štátom regulované subjekty finančného trhu a predmetom ich činnosti bude najmä vytváranie a správa doplnkových dôchodkových fondov, budú považované za finančné inštitúcie na účely zákona o cenných papieroch.

K bodu 3
Legislatívno – technická úprava vyžiadaná zavedením samostatnej evidencie zaknihovaných podielových listov otvoreného podielového fondu správcovskou spoločnosťou v zákone o kolektívnom investovaní, ktoré si vyžaduje doplniť do zákona o cenných papieroch ustanovenia o samostatnej evidencii vedenej správcovskou spoločnosťou všade tam, kde zákon o cenných papieroch obsahuje ustanovenia o evidencii vedenej centrálnym depozitárom alebo depozitárom otvoreného podielového fondu.

K bodu 4
Podielové listy otvoreného podielového fondu nie sú verejne obchodované na burze. Prevody podielových listov z jedného majiteľa na druhého sú v doterajšej praxi ojedinelé, pretože podielový list je možné kúpiť, resp. redemovať (vyplatiť), u správcovskej spoločnosti, ktorá list vydala. Podielnik nakladá s podielovým listom vždy prostredníctvom príkazov správcovskej spoločnosti, ktorá podielový list vydala. Podielový list je jednoznačne identifikovaný názvom podielového fondu a názvom správcovskej spoločnosti, preto nie je dôvod, aby dochádzalo k zámene. ISIN ako povinná náležitosť registra emitenta nepridáva dodatočnú hodnotu celému systému zaknihovaných podielových listov, naopak zvyšuje jeho nákladovosť. Navrhovaná zmena umožní správcovskej spoločnosti a depozitárovi, aby mohli uvádzať ISIN ako náležitosť registra emitenta (správcovská spoločnosť môže vydávať viacero emisií zaknihovaných podielových listov, ktoré musí od seba odlíšiť ISIN). 

K bodu 5
Podľa § 53a ods. 4 a § 53b ods. 2 záložné právo nepôsobí voči nadobúdateľovi cenných papierov. Z uvedeného je zrejmé, že bez navrhovanej úpravy by pôvodné ustanovenie § 17 ods. 5 bolo v rozpore s ustanovením § 53a ods. 4 a § 53b ods. 2, pretože majiteľ cenných papierov nemusí mať vedomosť o tom, že cenné papiere, ktoré vlastní, boli niekedy v minulosti predmetom záložného práva. Právo na vydanie cenného papiera v listinnej podobe, by v tomto prípade vzniklo záložnému veriteľovi.

K bodu 6
Navrhovaná úprava zákona umožní pozastaviť obchodovanie na dobu nevyhnutnú pre vykonanie operácií potrebných na správne vyplatenie úrokových výnosov.

K bodu 7
Návrh na doplnenie znenia § 28 ods. 4 si vyžiadala potreba jednoznačne upraviť, ako má centrálny depozitár postupovať v prípade, keď napr. uznesenie súdu o vydaní predbežného opatrenia neobsahuje všetky náležitosti podľa § 27 ods. 1 zákona č. 566/2001 Z. z.

K bodom 8 až 13
Legislatívno – technická úprava vyžiadaná zavedením samostatnej evidencie zaknihovaných podielových listov otvoreného podielového fondu správcovskou spoločnosťou v zákone o kolektívnom investovaní, ktoré si vyžaduje doplniť do zákona o cenných papieroch ustanovenia o samostatnej evidencii vedenej správcovskou spoločnosťou všade tam, kde zákon o cenných papieroch obsahuje ustanovenia o evidencii vedenej centrálnym depozitárom alebo depozitárom otvoreného podielového fondu.

K bodu 14 
Nová právna úprava má umožniť centrálnemu depozitárovi spracovávať štatistické údaje aj z evidencií cenných papierov vedených členmi centrálneho depozitára.

K bodu 15
V záujme zabezpečenia synchronizácie s novelizovanými ustanoveniami zákona o bankách, ktoré regulujú sprístupňovanie bankového tajomstva, sa navrhuje precizovať ustanovenia §110 ods.1 zákona o cenných papieroch a investičných službách, ktoré regulujú sprístupňovanie informácií centrálneho depozitára cenných papierov. Konkrétne sa v §110 ods.1 zákona o cenných papieroch navrhuje vypustiť doterajšie písmenoa) tak, aby sa odstránilo čiastkové prekrývanie týchto ustanovení (písmen) po zrušení Úradu pre finančný trh a integrácii dohľadu nad finančným trhom do Národnej banky Slovenska.

K Čl. III

Účinnosť zákona sa navrhuje od 1. mája 2006.